Polisie, boere keer verdagtes vinnig aan ná Vrystaat-plaasaanvalDie vier verdagtes wat in hegtenis geneem is. Foto: SAPD Vier verdagtes is in hegtenis geneem kort nadat ŉ vrou Maandagaand op ŉ plaas in die Vrystaat aangeval en beroof is. Kapt. Zweli Mohobeleli, polisiewoordvoerder, het aan Maroela Media gesê die middeljarige vrou is omstreeks 18:00 op ŉ plaas in die Roodekraal-omgewing naby Arlington oorval. Drie gewapende verdagtes het na bewering binne die huis weggekruip en die vrou in die kombuis ingewag. “Toe sy daar opdaag, het hulle haar oorval en vasgebind,” het Mohobeleli gesê. Die verdagtes het die vrou na die badkamer gedwing en ook beveel om ŉ kluis uit te wys, waarna hulle ŉ pistool gesteel het. Die vrou kon omstreeks 19:00 daarin slaag om te ontsnap waarna sy hulp ontbied het. “ŉ Lid van die publiek het kort daarna vier verdagtes gesien toe hulle te voet gevlug het en hy het alarm gemaak.” Boere, veiligheidsmaatskappye, snuffelhonde en die polisie is vinnig gemobiliseer en twee van die verdagtes is kort daarna naby ŉ informele nedersetting opgespoor en in hegtenis geneem. Nog twee verdagtes is Dinsdag in die omgewing aangekeer. Die polisie het beslag gelê op die gesteelde pistool en twee vuurwapens wat in die verdagtes se besit gevind is. Volgens Mohobeleli is die vrou met geringe beserings na ŉ hospitaal in Bethlehem geneem en reeds ontslaan. Die verdagtes moet Woensdag in die Lindley-landdroshof verskyn op aanklag van huisroof. Die vuurwapens waarop beslag gelê is. Foto: SAPD